สังคมข่าวหุ้นคาเฟอีน
*ชัยวัฒน์ อุทัยวรรณ์ ได้รับการแต่งตั้งให้เป็นประธานบอร์ดของแบงก์อิสลามต่ออีก 1 สมัย ส่วนภารกิจสำคัญที่ต้องสานต่อคือ การฟื้นฟูธนาคารให้กลับมาเป็นแบงก์ที่ดี และหลังจากนั้นก็ต้องหาพันธมิตรใหม่ เพื่อเพิ่มศักยภาพของธนาคาร แม้ภารกิจนี้จะค่อนข้างยากมากกว่าหลายๆ องค์กรที่ “ชัยวัฒน์” เคยเข้าไปแก้ปัญหา แต่ก็ไม่น่าใช่ปัญหากับมือวางอันดับ 1 ในการผ่าตัดองค์กร
3 มิ.ย. 2559

*ชัยวัฒน์ อุทัยวรรณ์ ได้รับการแต่งตั้งให้เป็นประธานบอร์ดของแบงก์อิสลามต่ออีก 1 สมัย ส่วนภารกิจสำคัญที่ต้องสานต่อคือ การฟื้นฟูธนาคารให้กลับมาเป็นแบงก์ที่ดี และหลังจากนั้นก็ต้องหาพันธมิตรใหม่ เพื่อเพิ่มศักยภาพของธนาคาร แม้ภารกิจนี้จะค่อนข้างยากมากกว่าหลายๆ องค์กรที่ “ชัยวัฒน์” เคยเข้าไปแก้ปัญหา แต่ก็ไม่น่าใช่ปัญหากับมือวางอันดับ 1 ในการผ่าตัดองค์กร
*ญนน์ โภคทรัพย์ กรรมการผู้จัดการใหญ่ ไทยพาณิชย์ ที่ยื่นหนังสือลาออกจากตำแหน่ง และมีผลในวันที่ 1 ก.ค.นี้ กำลังถูกจับตาว่า จะไปทำงานต่อที่ไหน เพราะคนวัย 50 กว่า และมีความสามารถแบบนี้ ต่างฟันธงว่า ยังไม่วางมือแน่นอน และงานใหม่พร้อมตำแหน่งใหม่ก็จะต้องไม่ต่ำกว่าซีอีโอ โดยตอนนี้ถูกจับตามากสุด ก็คือไปรับไม้ต่อจาก “บุญทักษ์ หวังเจริญ” ที่แบงก์ทีเอ็มบี
*และที่ยังต้องจับตา และติดตามอีกด้วยก็คือ แล้วบุคคลใดล่ะ ที่จะเข้ามาแทน “ญนน์”หลังการลาออกไปแล้ว จะเป็นคนในที่ถูกผลักดันขึ้นมา หรือจะเป็นคนนอกที่ได้รับการทาบทามเข้ามา หรือว่าจะปล่อยให้ “อาทิตย์ นันทวิทยา” ฉายเดี่ยว กระบี่มือเดียวไปเลย ทั้งหมดนี้ ก็มีความเป็นไปได้ทั้งนั้น
*เดิมนั้นก็คิดไปว่า น่าจะมีลูกฮึดจาก “พิชญ์ โพธารามิก” หาก กสทช.ยื่นหนังสือเพื่อให้บริษัท แจส โมบาย บรอดแบนด์ จำกัด (JASMBB) ที่เป็นบริษัทลูกของ บมจ.จัสมิน อินเตอร์เนชั่นแนล (JAS) ชำระค่าใช้จ่ายในการประมูลใหม่ และอื่นๆ (จำนวน 199.42 ล้านบาท) แต่ที่ไหนได้ ปรากฏว่า JAS ยอมจ่าย ซึ่งก็เข้าใจว่า เรื่องจะได้จบๆ ไป และเงินจำนวนดังกล่าว ก็ไม่ได้มากมายอะไร ก็ถือว่า ตอนนี้ JAS น่าจะปลดล็อกจากข่าวร้ายต่างๆ ไปแล้ว ขณะที่ JASIF หรือกองทุนรวมโครงสร้างพื้นฐานบรอดแบนด์อินเทอร์เน็ต จัสมิน วานนี้ราคาก็วิ่งทะลุทะลวงขึ้นมาแตะ 10.00 บาท แต่ยืนไม่ไหว ลงมาเฉลี่ย 9.00-9.50 บาท ซึ่งก็ยังถือว่าใช้ได้
*เจ๊ตุ๊ “เกศรา มัญชุศรี” ผู้จัดการตลาดหลักทรัพย์ พูดแบบเป็นนัยว่า กรณีเรื่องของ SOLAR ยังติดตามอยู่ และยังคงรอข้อมูลที่ชี้แจงกลับมาอีกครั้ง หลังก่อนหน้านี้ข้อมูลไม่เคลียร์ หรือสรุปง่ายๆ ยังเกาะติด และหากพบความผิด ก็พร้อมเช็กบิล และยังเตือนไปยังผู้บริหาร บจ.ต่างๆ ให้ระมัดระวังการให้ข้อมูล อย่าเจื้อยแจ้ว
*ธนาคารไทยพาณิชย์ (SCB) แจ้งให้ลูกค้าผู้ถือบัตรเดบิต/เอทีเอ็ม แบบแถบแม่เหล็ก ใบเดิม มาเปลี่ยนเป็นบัตรเดบิตแบบชิปการ์ดในประเภทเดียวกัน ทั้งบัตรเดบิต เอส สมาร์ท และกลุ่มบัตรเดบิต เอส สมาร์ท พลัส โดยขยายเวลาเว้นค่าธรรมเนียม 100 บาท จากเดิมสิ้นสุด 31 ก.ค. 59 เป็นสิ้นสุด 31 ธ.ค. 59 พร้อมลดค่าธรรมเนียมรายปีของบัตรเดบิต เอส สมาร์ท เป็น 200 บาท ตั้งแต่ 1 มิ.ย.นี้
*เมื่อคืนนี้น่าจะรู้แล้วว่ากลุ่มโอเปก  จะมีมติเกี่ยวกับการประชุมอย่างไร เกี่ยวกับการรักษาเสถียรภาพด้านราคาน้ำมัน ด้วยการตรึงกำลังการผลิต แต่ข่าวที่ออกมาขณะเขียนต้นฉบับบอกว่า ซาอุฯ กับอิหร่าน กำลังงัดข้อกันอยู่ หากยังเป็นรูปแบบนี้ ก็มีสิทธิ์ล้มได้ ราคาน้ำมันคงร่วง และหุ้นน้ำมันก็คงรูด
*นสพ.ข่าวหุ้นธุรกิจ ขอแสดงความเสียใจกับครอบครับของนายโฆสิต ปั้นเปี่ยมรัษฎ์ ประธานคณะกรรมการบริหาร ธนาคารกรุงเทพ จำกัด (มหาชน) ที่ถึงแก่อนิจกรรมเมื่อวันก่อนหน้านี้